Wiesenhof-koffieliefhebbers skenk indirek R1 m. aan renostersAnder koffies in die koffiewinkel gaan ook nou by die veldtog betrek word. (Foto: Wiesenhof) Danksy koffieliefhebbers wat gereeld vir ŉ cappuccino-bederf by die Wiesenhof- en Dulcé Café-koffiewinkels in Suid-Afrika aanklop, kon die ondernemings net meer as R1 miljoen dié week aan die Wilderness-stigting skenk in sy poging om renosterstropery hok te slaan. Vir elke cappuccino wat dié koffiewinkels verkoop het, is 60 c in ŉ fonds geplaas en het dit net 18 maande geneem om die enorme bedrag te bereik. Cheryl Reynolds, kommunikasiebestuurder van die Wilderness-stigting, vertel aan Maroela Media dat die geld op twee maniere aangewend gaan word. “Ons werk vir die behoud van Suid-Afrika se renosters, waar ons direk betrokke by teenstropingsveldtogte is, maar ons werk ook aan ŉ jeugontwikkelingsprojek, waar ons kwesbare jong mense in verskeie gemeenskappe bewus maak van die krisis, maar hulle ook oplei om in bewaring te kom werk.” Reynolds verduidelik dat daar in die Oos-Kaap, waar die stigting se hoofkantoor is, sowat 500 jong mense al opgelei is. “Die jong mense het geen hoop vir ŉ toekoms gehad nie en geen geleenthede gehad waar hulle sou kon werk nie, en nou werk hulle in bewaring.” Sy meen dat die bewaringsopleiding ook help om renosterstropery in dié provinsie hok te slaan, omdat baie stropers uit desperaatheid en onkunde aan die aktiwiteite deelneem. “Die aantal stroperye in die Oos-Kaap is relatief laag. Ons glo dat ons inisiatiewe tot die lae syfer bydra en ook baie jong mense verhoed om aan die kriminele aktiwiteit deel te neem.” Deur die Wilderness-stigting se Forever Wild- renosterbeskermingsinisiatief word verskeie ander projekte aangepak om stropery te voorkom. Dit sluit die opleiding van ŉ honde-eenheid in, wat proaktiewe en reaktiewe opleiding insluit. Op die reaktiewe front word daar spesifiek gefokus om die honde met kouespoor-vaardighede toe te rus. Die inisiatief help dat stropers opgespoor word as ŉ renoster reeds dae lank dood is. Forever Wild help ook ander organisasies om wees-renosters te onderhou en te rehabiliteer, sodat hulle weer in die natuur vrygelaat kan word. “Dis omdat dit die regte ding is om te doen en ons graag die diere vir toekomstige geslagte wil behou dat ons die inisiatief aangepak het. Ons almal moet en het ŉ bydrae om te lewer,” sê Kobus Wiese, voormalige Springbokrugbyspeler en eienaar van Wiesenhof en Dulcé Café. Kobus Wiese. Foto: Satravelblog.com Hy vertel aan Maroela Media dat dit as gevolg is van die onkunde van die mensdom dat baie diere nou bedreig is en op die punt is om as spesie uit te sterf. “Die Wilderness-stigting doen fantastiese werk wat opleiding en werkskepping betref en om mense bewus te maak dat die natuur nie onuitputbaar is nie. “Daar is ŉ absolute tekort aan geld vir hierdie skobus oort werk en dus het ons besluit om ons te beywer om geld in te samel. Die feit dat koffie so ŉ groot medium is, het dit net die regte keuse gemaak. Cappuccino is die gewildste warmdrankie ter wêreld en elke kliënt weet hy maak ŉ bydrae.” Wiese sê die inisiatief gaan egter nie by cappuccino eindig nie. “Ons het ŉ hele verskeidenheid koffies wat van ingevoerde Arabica-koffiebone gemaak word. Dié reeks gourmet koffies wat espresso, latté, macchiato en dies meer insluit, gaan ook nou by die veldtog om geld vir die Wilderness-stigting in te samel betrek word. “Ons gaan selfs melkskommels hierby voeg, dat kinders ook van ŉ jong ouderdom bewus gemaak word oor die uitputbaarheid van die natuur.” Wiese sê die ondernemings is tans ook daarop toegespits om minder plastiek in die winkels te gebruik, ten einde verdere skade aan die omgewing te stuit. Wat is Wiese se gunsteling-warmdrankie? “Enige koffie wat ek by die Wiesenhof- of Dulcé Café-kettingwinkels kan drink,” terg hy.